喜賓暘歸
作者：方回
朝代：宋

paragraphs: 魯翁秀山歸，虛翁錢塘留。
虛翁秀山來，魯翁錢塘遊。
中秋前三日，西東各登舟。
及至中秋夕，兩翁空相求。
是夕亦無月，欲飲無朋儔。
重九謂胥會，獨醉南山秋。
風雨更旬餘，掩關空室幽。
忽聞落葉響，野屨穿林陬。
驚視乃魯翁，虛翁失百憂。
急呼一斗酒，果茹與兒謀。
俗態定難詰，時事勿浪籌。
默酌無一語，世人知此不。